
ประกาศองค์การบริหารส่วนตำบลคลองกระบือ
เรื่อง  การจัดตั้งศูนย์รับเรื่องราวร้องทุกข์-ร้องเรียน

ด้วยองค์การบริหารส่วนตำบลคลองกระบือ   ได้จัดตั้งศูนย์รับเรื่องราวร้องทุกข์-ร้องเรียนประจำองค์การบริหารส่วนตำบลคลองกระบือ    ขึ้นภายในสำนักงานปลัดองค์การบริหารส่วนตำบลคลองกระบือ  โดยมีวัตถุประสงค์เพื่อเป็นช่องทางหนึ่งที่ประชาชนสามารถมีส่วนร่วมในการแสดงความคิดเห็น  การสะท้อนปัญหาความต้องการ  ความเดือดร้อนต่างๆ ที่ได้รับ  ตลอดจนเพื่อร่วมกันตรวจสอบความถูกต้องและโปร่งใสขององค์การบริหารส่วนตำบลคลองกระบือ  ในการดำเนินการโครงการต่างๆ  ในเขตพื้นที่/หมู่บ้านที่เกี่ยวข้องกับขั้นตอนและกระบวนการจัดซื้อจัดจ้าง  ทั้งในด้านปริมาณงานและคุณภาพ  จึงขอประชาสัมพันธ์การจัดตั้งศูนย์รับเรื่องราวร้องทุกข์-ร้องเรียนให้ประชาชนทั่วไปได้รับทราบ  และสามารถร้องทุกข์-ร้องเรียนและแสดงความคิดเห็นอื่นๆ  หรือแจ้งการทุจริตได้ โดยผ่านช่องทางดังนี้
๑.แจ้งด้วยตนเองโดยตรง    แจ้งได้ที่ศูนย์รับเรื่องราวร้องทุกข์ - ร้องเรียน   สำนักงานปลัด    องค์การ
บริหารส่วนตำบลคลองกระบือ อำเภอปากพนัง  จังหวัดนครศรีธรรมราช  
๒.ทางโทรศัพท์  หมายเลข  ๐๗๕-๓๗๐-๐๓๘  ต่อ  ๑๕
๓.ทางเว็บไซต์องค์การบริหารส่วนตำบลคลองกระบือ  http://www.klongkrabue.go.

๔.ทางไปรษณีย์    ศูนย์รับเรื่องราวร้องทุกข์  -  ร้องเรียนสำนักงานปลัดองค์การบริหารส่วนตำบล
คลองกระบือ    หมู่ที่  ๗  ตำบลคลองกระบือ  อำเภอปากพนัง  จังหวัดนครศรีธรรมราช  ๘๐๑๔๐
๕.ส่งทางตู้แสดงความคิดเห็น  ซึ่งติดตั้งไว้หน้าอาคารสำนักงานองค์การบริหารส่วนตำบลคลองกระบือ 
ทั้งนี้ข้อมูลของผู้ร้องทุกข์  ร้องเรียน และผู้ที่แสดงความคิดเห็น  ตลอดจนการแจ้งเบาะแสการทุจริต
ทุกอย่างจะถูกเก็บไว้เป็นความลับ  ซึ่งจะได้รับการตรวจสอบจากเจ้าหน้าที่ผู้รับผิดชอบเท่านั้น
จึงประกาศเพื่อทราบโดยทั่วกัน
ประกาศ  ณ  วันที่  ๒๕  ธันวาคม  พ.ศ.  ๒๕๕๕
สนชัย   สังขศรี
 (นายสนชัย  สังขศรี)
นายกองค์การบริหารส่วนตำบลคลองกระบือ

คำสั่งองค์การบริหารส่วนตำบลคลองกระบือ

 ที่  404  / 2555
เรื่อง    จัดตั้งศูนย์รับเรื่องราวร้องทุกข์และร้องเรียนและมอบหมายเจ้าหน้าที่รับผิดชอบ 

..................................................................


ด้วยปัจจุบันเป็นที่ประจักษ์ว่าองค์กรปกครองส่วนท้องถิ่นมีบทบาทสำคัญในการให้บริการสาธารณะ บรรเทาทุกข์   บำรุงสุข    แก่ประชาชนภายในกรอบอำนาจหน้าที่ และโดยที่องค์การบริหารส่วนตำบลคลองกระบือเป็นองค์กรปกครองส่วนท้องถิ่นที่มีภาระหน้าที่รับผิดชอบพื้นที่   จำนวน 13 หมู่บ้านในเขตตำบลคลองกระบือ  ซึ่งอาจจะเกิดปัญหาการร้องทุกข์และร้องเรียน องค์การบริหารส่วนตำบลคลองกระบือ  จึงต้องดำเนินการปรับปรุงแก้ไขการปฏิบัติราชการในส่วนที่เกี่ยวข้องมาโดยตลอดทั้งนี้เพื่อประโยชน์สุขของประชาชนและให้เป็นไปตามมาตรฐานการปฏิบัติราชการขององค์กรปกครองส่วนท้องถิ่น


ดังนั้น     เพื่อลดปัญหาการร้องทุกข์และร้องเรียนและให้การช่วยเหลือแก่ประชาชนในพื้นที่ตำบลคลองกระบือ เพื่อให้เกิดประสิทธิภาพและความสัมฤทธิ์ผลของการดำเนินการ โดยเฉพาะในส่วนของการอำนวยความสะดวกและตอบสนองความต้องการของประชาชนตามแนวทางการบริหารกิจการบ้านเมืองที่ดี       อาศัยอำนาจตามความในมาตรา  69/1   แห่งพระราชบัญญัติสภาตำบลและองค์การบริหารส่วนตำบล พ.ศ.2537  แก้ไขเพิ่มเติมถึง (ฉบับที่ 5) พ.ศ.  2546    ประกอบมาตรา  52 และมาตรา  41  แห่งพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี   พ.ศ. 2546    องค์การบริหารส่วนตำบลคลองกระบือจึงได้จัดตั้ง “ศูนย์รับเรื่องราวร้องทุกข์และร้องเรียน ”     ณ    ห้องปฏิบัติงาน     สำนักปลัดองค์การบริหารส่วนตำบลคลองกระบือ     พร้อมจัดวางตู้รับเรื่องราวร้องทุกข์และร้องเรียน   (ตู้แดง)   ณ    หน้าอาคารสำนักงานองค์การบริหารส่วนตำบลคลองกระบือ    และขอแต่งตั้งให้พนักงานส่วนตำบลผู้มีรายชื่อและตำแหน่งดังต่อไปนี้เป็นผู้รับผิดชอบการรับเรื่องราวร้องทุกข์และร้องเรียน   ดังนี้



1.  นายวิชาญ  อนุมาศ    ตำแหน่งปลัดองค์การบริหารส่วนตำบล

เป็นประธานศูนย์รับเรื่องราวร้องทุกข์และเร่งรัดการให้ความช่วยเหลือข้อร้องทุกข์และร้องเรียนของสำนักงานปลัดฯ,ร้องเรียน/ร้องทุกข์เกี่ยวกับคณะผู้บริหาร, สมาชิกสภาฯ,พนักงานส่วนตำบลและพนักงานจ้างและเรื่องที่ผู้มีอำนาจใช้ดุลพินิจแล้วเห็นว่าเกี่ยวข้องกับสำนักงานปลัดฯ


2.  นายเกรียงไกร  พิณนุมาศ  ตำแหน่งหัวหน้าส่วนโยธา


เป็นเจ้าหน้าที่ประจำศูนย์รับเรื่องราวร้องทุกข์และเร่งรัดการให้ความช่วยเหลือข้อร้องทุกข์และร้องเรียนของส่วนโยธาและเรื่องที่ผู้มีอำนาจใช้ดุลพินิจแล้วเห็นว่าเกี่ยวข้องส่วนโยธา


3.  นางนิภา   ศิริสมบัติ  ตำแหน่งผู้อำนวยการกองคลัง

เป็นเจ้าหน้าที่ประจำศูนย์รับเรื่องราวร้องทุกข์และเร่งรัดการให้ความช่วยเหลือข้อร้องทุกข์และร้องเรียนของส่วนการคลังและเรื่องที่ผู้มีอำนาจใช้ดุลพินิจแล้วเห็นว่าเกี่ยวข้องส่วนการคลัง


4. นางสาวจิระภา   อรุณจิตร์   ตำแหน่งบุคลากร
เป็นเจ้าหน้าที่/เลขานุการช่วยเหลือประจำศูนย์ฯและรับผิดชอบเกี่ยวกับงานธุรการของศูนย์ฯซึ่งอยู่ในความรับผิดชอบของสำนักงานปลัดฯ



5. นางสาวไปรดา   ทองนวล  ตำแหน่ง  นักวิชาการเงินและบัญชี
เป็นเจ้าหน้าที่/เลขานุการช่วยเหลือประจำศูนย์ฯและรับผิดชอบเกี่ยวกับงานธุรการของศูนย์ฯซึ่งอยู่ในความรับผิดชอบของส่วนการคลัง


5. นายญาโณ   มุสิเกตุ   ตำแหน่งนายช่างโยธา
เป็นเจ้าหน้าที่/เลขานุการช่วยเหลือประจำศูนย์ฯและรับผิดชอบเกี่ยวกับงานธุรการของศูนย์ฯซึ่งอยู่ในความรับผิดชอบของส่วนโยธา



โดยให้ “ศูนย์รับเรื่องราวร้องทุกข์และร้องเรียน ” องค์การบริหารส่วนตำบลคลองกระบือ    มีอำนาจหน้าที่  และวิธีการดำเนินการดังต่อไปนี้


1.  รับเรื่องราวข้อร้องทุกข์ ร้องเรียนเกี่ยวกับการปฏิบัติราชการ อุปสรรค ความยุ่งยากหรือปัญหาอื่นใดจากประชาชน หน่วยงาน องค์กรต่าง ๆ  แล้วทำการประเมิน  วิเคราะห์  ตรวจสอบข้อเท็จจริงเบื้องต้น


2.  ในเบื้องต้นให้ถือเป็นความลับของทางราชการ หากเป็นบัตรสนเท่ห์ ให้พิจารณาเฉพาะรายที่ระบุหลักฐาน  กรณีแวดล้อมปรากฏชัดแจ้ง ตลอดจนชี้พยานบุคคลแน่นอน



3. ประสานการปฏิบัติให้ส่วนราชการในสังกัดองค์การบริหารส่วนตำบลคลองกระบือ  ดำเนินการตามภารกิจที่เกี่ยวข้องและสามารถขอให้บุคคลในสังกัดส่วนราชการนั้นให้ถ้อยคำหรือข้อมูลเอกสาร หลักฐานใด ๆ  เพื่อประโยชน์สำหรับการนั้นได้


4.  กรณีที่อาจเกี่ยวข้องกับคดี หรืออาจก่อให้เกิดเป็นคดีความได้ ให้แจ้งรายละเอียดเฉพาะ ที่ส่วนราชการเจ้าของเรื่องจะสามารถนำไปพิจารณาดำเนินการต่อไปได้ โดยอาจมีการปกปิดข้อความตามคำร้องบางส่วนก็ได้  ทั้งนี้ หากส่วนราชการเจ้าของเรื่องประสานขอทราบข้อมูลรายละเอียดเพิ่มเติมให้พิจารณาเป็นรายกรณี



5.  กรณีที่เกี่ยวข้องกับเจ้าหน้าที่ของรัฐหรือหน่วยงานอื่น ให้ส่งเรื่องให้หัวหน้าส่วนราชการหรือเหนือกว่าส่วนราชการต้นสังกัดของผู้ถูกร้อง หรือส่งเรื่องให้ส่วนราชการหรือหน่วยงานที่มีอำนาจหน้าที่ในการสืบสวนเรื่องร้องเรียนของส่วนราชการหรือหน่วยงานนั้นเป็นการเฉพาะ


6.  ให้พิจารณาดำเนินการเป็นกรณีพิเศษเฉพาะเรื่อง  ดังนี้


      6.1   กรณีที่เกี่ยวข้องกับความมั่นคงของประเทศ


      6.2   กรณีที่อาจมีผลกระทบต่อชีวิตและความปลอดภัยของผู้ร้อง ให้สรุปสาระสำคัญตาม คำร้องเฉพาะที่ส่วนราชการเจ้าของเรื่องจะสามารถนำไปพิจารณาดำเนินการต่อไปได้ โดยอาจไม่นำส่งเอกสารคำร้องต้นฉบับ รวมทั้งหากมีความจำเป็นให้ประสานหน่วยงานที่เกี่ยวข้องเพื่อให้การคุ้มครองผู้ร้องเป็นพิเศษรายกรณี   ทั้งนี้  หากมีการประสานขอทราบข้อมูลรายละเอียดเพิ่มเติมให้พิจารณาเป็นรายกรณีด้วย



7.  รายงานผลการปฏิบัติงานให้ผู้บังคับบัญชาทราบโดยเร็ว



8.  ดำเนินการอื่น ๆ ตามที่ผู้บังคับบัญชามอบหมาย
ทั้งนี้   ให้ผู้ที่ได้มอบหมายหน้าที่ ปฏิบัติหน้าที่โดยเคร่งครัด อย่าให้เกิดความเสียหายขึ้น
ได้หากมีปัญหาอุปสรรค ให้รายงานผู้บังคับบัญชาทราบตามลำดับ
 

ทั้งนี้     ตั้งแต่บัดนี้เป็นต้นไป

สั่ง   ณ  วันที่  2๕   ธันวาคม    พ.ศ. 2555
                                                      สนชัย   สังขศรี

( นายสนชัย   สังขศรี )
นายกองค์การบริหารส่วนตำบลคลองกระบือ

